Organizaţia judeţeană Covasna a Partidului Civic Maghiar (PCM) va strânge semnături de susţinere a proiectului de lege privind statutul de autonomie a Ţinutului Secuiesc, depus anul trecut în decembrie în Parlamentul României. Campania a fost anunţată marţi, la Sfântu Gheorghe, în cadrul unei conferinţe de presă susţinută de deputatul József Kulcsár Terza, preşedintele filialei amintite, care este şi iniţiatorul proiectului legislativ. El a declarat pentru MTI, după conferinţa de presă, că semnăturile strânse nu vor avea relevanţă juridică, dar cu siguranţă vor da greutate proiectului pe care l-a înregistrat la Parlament. József Kulcsár Terza crede că toţi deputaţii UDMR au posibilitatea şi acum să se înscrie ca susţinători ai proiectului, deşi acesta este deja depus. Kulcsár a răspuns astfel acelor colegi deputaţi ai UDMR care l-au acuzat, într-un articol publicat de cotidianul „Krónika”, de faptul că ar fi acţionat arbitrar când a depus proiectul de lege privind statutul autonomiei, elaborat de Consiliul Naţional Secuiesc (CNS). Deputatul József Kulcsár Terza a reiterat că pe tot parcursul lui 2017 s-a exprimat foarte limpede, spunând că până la sfârşitul anului va depune, singur sau alături de alţi aleşi, proiectul de lege privind statutul autonomiei Ţinutului Secuiesc. Deputatul a adăugat că dacă grupruile parlamentare UDMR din Camera Deputaţilor, respectiv din Senat, şi-ar fi dat concursul şi ar fi depus, cu semnăturile tuturor parlamentarilor, un proiect de lege comun UDMR-PCM, iar el ar fi susţinut acea iniţiativă. Deputatul a menţionat, de asemenea, că s-a consultat permanent cu liderii UDMR pe tema depunerii proiectului de lege, ei fiind şi cei care au sugerat data la care proiectul a fost înregistrat în Parlament. Răspunzând unei întrebări adresate de corespondentul MTI, deputatul a spus că deocamdată, doar organizaţia PCM Covasna a anunţat acţiunea de strângere de semnături, dar speră ca la începutul lunii februarie să fie angrenat tot partidul. József Kulcsár Terza a precizat totodată că pentru campania de strângere de semnături va cere sprjin tuturor organizaţiilor politice, precum şi bisericilor şi organizaţilor civice din Ţinutul Secuiesc./lendrefy/dsirbu

MTI – 24 ianuarie